***Σταύρος Μαγγαβέλας*** †

***Δημήτριος Δρογίδης***

***Δημήτριος Γάγαλης\****

**Τίτλος Εργασίας:**

***«Οι συναισθηματικές και κοινωνικές ικανότητες του σχολικού Διευθυντή υπό το πρίσμα των εκπαιδευτικών και των μαθητών»***

†Η εργασία αυτή είναι αφιερωμένη στη μνήμη του συναδέλφου και συνεργάτη Σταύρου Μαγγαβέλλα που απεβίωσε στις 17 Απριλίου 2020 (Μεγ. Παρασκευή)

\*: Αλληλογραφών συγγραφέας

***Περίληψη***

Η παρούσα εργασία διερευνά τις αντιλήψεις των εκπαιδευτικών και των μαθητών αναφορικά με το βαθμό σημαντικότητας συγκεκριμένων συναισθηματικών και κοινωνικών ικανοτήτων / δεξιοτήτων, ως βασικών χαρακτηριστικών ενός «καλού – αποτελεσματικού» Διευθυντή - Ηγέτη σχολικής μονάδας. Το δείγμα αποτελείται από 110 συμμετέχοντες και ειδικότερα 32 εκπαιδευτικούς και 78 μαθητές δημόσιων σχολείων δευτεροβάθμιας εκπαίδευσης. Η μεθοδολογία που επιλέχθηκε ήταν η ποσοτική έρευνα µε τη χρήση έτοιμου δομημένου ερωτηματολογίου (Διαμαντοπούλου και Πλατσίδου, 2014). Στο ερωτηματολόγιο περιγράφονται 25 ικανότητες / δεξιότητες συναισθηματικής υφής που βασίζονται στα μοντέλα του Goleman (2001) για τη συναισθηματική επάρκεια και του Bar – On (2004) για τη συναισθηματική και κοινωνική νοημοσύνη. Τα συμπεράσματα της έρευνας επιβεβαιώνουν σε μεγάλο βαθμό ανάλογα ευρήματα αντίστοιχων προγενέστερων ερευνών. Ειδικότερα, διαπιστώθηκε ότι τόσο οι εκπαιδευτικοί όσο και οι μαθητές θεωρούν κατά μέσο όρο πολύ έως απόλυτα σημαντικές τις 25 ικανότητες / δεξιότητες για έναν «καλό – αποτελεσματικό» Διευθυντή - Ηγέτη σχολείου. Οι εκπαιδευτικοί αποδίδουν μεγαλύτερη βαρύτητα στις προσωπικές ικανότητες (διαχείρισης εαυτού), όπως ο αυτοέλεγχος, η αξιοπιστία, η ευσυνειδησία, με σκοπό η προσωπική τους βελτίωση να αποδώσει τα μέγιστα οφέλη στο έργο τους και τους μαθητές τους. Αντίθετα, οι μαθητές αποδίδουν μεγαλύτερη βαρύτητα στις κοινωνικές ικανότητες (διαχείρισης σχέσεων), όπως ο προσανατολισμός στην εξυπηρέτηση, η διαχείριση συγκρούσεων και η ευσυνειδησία, αποζητώντας ένα Διευθυντή που τους εξυπηρετεί στα συχνά αιτήματά τους, επικοινωνεί ουσιαστικά μαζί τους και ταυτόχρονα συμβάλλει στη γενικότερη πρόοδο και ανάπτυξή τους. Από όλους, ανεξαιρέτως, τους συμμετέχοντες αναγνωρίζεται ο μεγάλος βαθμός σημαντικότητα της ευσυνειδησίας και της διαχείρισης συγκρούσεων για ένα αποτελεσματικό Διευθυντή.

**Λέξεις κλειδιά:** *συναισθηματική-κοινωνική νοημοσύνη, Διευθυντής-Ηγέτης, αυτοέλεγχος, αξιοπιστία, ευσυνειδησία, διαχείριση συγκρούσεων, προσανατολισμός στην εξυπηρέτηση, διαχείριση εαυτού, διαχείριση σχέσεων στη σχολική μονάδα*